ขนส่งลำปาง ยกระดับความปลอดภัยรถรับส่งนักเรียน นำเจ้าของรถอบรมเสริมความรู้
สำนักงานขนส่งจังหวัดลำปาง เดินหน้าขับเคลื่อนยกระดับสร้างมาตรฐานความปลอดภัยแก่รถตู้รับส่งนักเรียน เปิดพื้นที่จัดอบรมผู้ประกอบการ เสริมสร้างความรู้ความเข้าใจในกฎระเบียบข้อบังคับก่อนนำรถออกให้บริการรับส่งนักเรียนช่วงเปิดภาคเรียน ที่บริเวณที่ทำการ อาคารสำนักงานขนส่งจังหวัดลำปาง ตำบลพระบาท อำเภอเมืองลำปาง ผู้ประกอบการและพนักงานขับรถตู้รับส่งนักเรียน จำนวนกว่า 100 ราย ในพื้นที่จังหวัดลำปาง พร้อมใจกันนำเอกสารหลักฐานการถือครองรถ ใบอนุญาตขับขี่ที่ได้ผ่านการฝึกอบรมจากสำนักงานขนส่งจังหวัดและใบผ่านการตรวจสภาพรถตู้รับส่งนักเรียนที่รับรองได้ว่ามีมาตรฐานติดตั้งอุปกรณ์ส่วนควบต่างๆ ครบถ้วน เข้ายื่นแสดงต่อเจ้าพนักงานสำนักงานขนส่งจังหวัดลำปาง  เพื่อให้ทางเจ้าหน้าที่ได้ทำการตรวจสอบอย่างละเอียดอีกครั้ง ก่อนจะเข้ารับการฝึกอบรมเสริมความรู้เกี่ยวกับการนำรถตู้มาใช้ในการบริการรับส่งนักเรียน ตามโครงการ “เสริมสร้างความปลอดภัยรถรับส่งนักเรียนจังหวัดลำปาง” สำหรับในส่วนรถโดยสารไม่ประทำทาง (ป้ายเหลือง) แม้ไม่ได้ถูกห้ามให้ทำการรับส่งนักเรียน แต่ผู้ประกอบการจะต้องดำเนินการให้เป็นไปตามมาตรฐานข้อกำหนดของกรมการขนส่งทางบก ซึ่งจะมีการเข้มงวดกวดขันมากกว่ารถรับส่งนักเรียนธรรมดา ไม่ว่าจะเป็นพนักงานขับรถที่ต้องได้รับใบอนุญาตขับขี่รถสาธารณะ  สภาพรถต้องอยู่ในสภาพสมบูรณ์มีการตรวจสภาพปีละ  2 ครั้ง  รวมถึงต้องมีการติดตั้งระบบ GPS เชื่อมโยงข้อมูลกับศูนย์บริหารจัดการเดินรถของกรมการขนส่งทางบก